Program Erasmus+

Názov Projektu: Virtuálna expozícia olympijského dedičstva Českej a Slovenskej republiky (ENG: "The Virtual Exposition of Czech and Slovak Olympic Heritage")

Číslo Projektu: 101090645

**DOHODA O PARTNERSTVE**

ďalej len („***Dohoda“***) vypracovaná v rámci programu Erasmus+

**Strany Dohody**

**Koordinátor:**

Názov: **Slovenský olympijský a športový výbor**

Sídlo: Junácka 6, 831 04 Bratislava

IČO: 30811082

PIC: XXXXXXXXXXXXX

IBAN: XXXXXXXXXXXXXXXXXXXX

Zast.: Anton Siekel, prezident

(ďalej ako „***Koordinátor***“)

**Partner / Partneri:**

Názov: **Národní muzeum**

příspěvková organizace nepodléhající zápisu do obchodního rejstříku, zřízená Ministerstvem kultury ČR, zřizovací listina č. j. 17461/2000 ve znění pozdějších změn a doplňků

Sídlo: Václavské náměstí 1700/68, 115 79 Praha, Česká republika

IČO: 00023272

DIČ: CZ 00023272

PIC: XXXXXXXXXXXXX

IBAN: XXXXXXXXXXXXXXXXXXXXXXXXXX

Zast.: Mgr. Martin Sekera, Ph.D., statutární zástupce generálního ředitele

**Článok 1.**

**Predmet Dohody**

1. Táto Dohoda upravuje vzťahy medzi Koordinátorom a Partnerom a ich práva a povinnosti týkajúce sa účasti a implementácie projektu: Virtuálna expozícia olympijského dedičstva Českej a Slovenskej republiky (ENG: "***The Virtual Exposition of Czech and Slovak Olympic Heritage***"), číslo projektu: 101090645, akronym Projektu: VECSOH (ďalej ako „***Projekt***“) a to na základe Zmluvy o poskytnutí dotácie, uzatvorenej medzi European Education and Culture Executive Agency (ďalej ako „***EACEA***“), Koordinátorom a Partnerom (ďalej ako „***Zmluva o poskytnutí dotácie***“).
2. Koordinátor a Partner sa zaväzujú realizovať pracovný program, jeho postupy a z toho vyplývajúce práva a povinnosti, ktoré sú predmetom tejto Dohody, Zmluvy o poskytnutí dotácie a jej prípadných dodatkov, a vynaložiť všetky prostriedky a úsilie, ktoré od nich možno spravodlivo požadovať, aby dosiahli plánované výsledky Projektu.
3. Pracovný program Projektu je podrobne uvedený v texte a prílohách Zmluvy o poskytnutí dotácie, ktoré tvoria neoddeliteľnú súčasť tejto Dohody, pričom strany Dohody vyhlasujú, že si ich riadne prečítali, schválili ich a ich obsahu rozumejú a zaväzujú sa ich dodržiavať.

**Článok 2.**

**Doba trvania Projektu**

1. Projekt uvedený v článku 1 trvá **18 mesiacov**. Začína sa **01.01.2023** a končí **30.06.2024**.
2. Obdobie oprávnenosti činností a nákladov sa začína **01.01.2023** a končí **30.06.2024**.
3. Obdobie oprávnenosti činností a nákladov sa začína **01.01.2023** a končí **30.06.2024**.

**Článok 3.**

**Povinnosti Koordinátora**

Koordinátor sa zaväzuje:

1. Zodpovedať za celkovú koordináciu a realizáciu Projektu, v súlade s cieľmi Projektu stanovenými v Zmluve o poskytnutí dotácie, vrátane jej prípadných dodatkov.
2. Dodržiavať všetky ustanovenia Zmluvy o poskytnutí dotácie, vrátane jej prípadných dodatkov, ktoré sa Koordinátor buď sám, alebo ak je to aplikovateľné, tak v mene Partnera, zaviazal dodržiavať voči EACEA.
3. Poskytnúť Partnerovi dokumenty potrebné pre naplnenie účelu Projektu a plnenie z toho vyplývajúcich povinností Partnera, a to najmä Zmluvu o poskytnutí dotácie, jej prípadné dodatky, rôzne vzory správ a iné relevantné dokumenty týkajúce sa Projektu, ktoré sú potrebné pre plnenie povinností Partnera v zmysle tejto Dohody a / alebo Zmluvy o poskytnutí dotácie, ak nimi Partner nedisponuje alebo k nim sám nemá prístup.
4. Informovať Partnera o každej relevantnej komunikácii so EACEA, súvisiacej s plnením povinností Partnera, a o všetkých zmenách a doplneniach Zmluvy o poskytnutí dotácie.
5. Spolu s Partnerom vymedziť úlohu, práva a povinnosti oboch strán tejto Dohody vrátane tých, ktoré sa týkajú nadobudnutia a dispozície k právam duševného vlastníctva, ktoré vznikli alebo vzniknú v súvislosti s realizáciou Projektu.
6. Ako jediný príjemca platieb v zmysle Zmluvy o poskytnutí dotácie, bez zbytočného odkladu previesť finančné prostriedky Partnerovi a to v termínoch a za podmienok upravených Zmluvou o poskytnutí dotácie, jej prípadných dodatkov a touto Dohodou.

**Článok 4.**

**Povinnosti partnerskej organizácie**

Partner sa zaväzuje:

1. Prevziať plnú zodpovednosť a realizovať všetky potrebné kroky potrebné na riadne vykonávanie činností, ktoré mu boli pridelené, a plniť pracovný program, povinnosti a harmonogram stanovený v Zmluve o poskytnutí dotácie, jej prípadných dodatkoch a v tejto Dohode.
2. Dodržiavať všetky ustanovenia Zmluvy o poskytnutí dotácie a jej dodatkov, ktoré zaväzujú Partnerov voči Koordinátorovi, EACEA a tretím osobám.
3. Poskytnúť riadne a včas Koordinátorovi všetky ním požadované informácie alebo dokumenty, ktoré sú potrebné na riadenie a naplnenie cieľov Projektu a plnenie povinností Koordinátora.
4. Riadne a včas predložiť Koordinátorovi všetky relevantné údaje potrebné na vypracovanie technických a finančných správ a všetkých ostatných dokumentov stanovených v Zmluve o poskytnutí dotácie a jej prípadných dodatkoch, ako aj všetky potrebné dokumenty v prípade auditov, kontrol alebo hodnotení súvisiace s Projektom.
5. Prevziať zodpovednosť za správnosť a úplnosť všetkých informácií a dokumentov poskytnutých Koordinátorovi, vrátane podrobností o nárokovaných nákladoch a prípadných neoprávnených výdavkoch, ktoré Koordinátor potrebuje pre riadne plnenie svojich úloh v súvislosti s Projektom.
6. Spolu s Koordinátorom vymedziť úlohu, práva a povinnosti oboch strán vrátane tých, ktoré sa týkajú nadobudnutia a dispozície k právam duševného vlastníctva, ktoré vznikli alebo vzniknú v súvislosti s realizáciou Projektu.
7. Zabezpečiť riadnu komunikáciu s Koordinátorom, EACEA a ostatnými partnermi a akýmikoľvek inými subjektmi participujúcimi na Projekte.
8. Informovať Koordinátora o každej skutočnosti, ktorú sa dozvie a ktorá môže nie bezvýznamným spôsobom ovplyvniť alebo oddialiť riadnu realizáciu Projektu, alebo plnenie povinností podľa Zmluvy o poskytnutí dotácie, jej prípadných dodatkov a tejto Dohody, ako aj o každej nie bezvýznamnej informácií majúcej vplyv na riadnu realizáciu Projektu.
9. Zabezpečiť primeranú propagáciu Projektu a zaviazať sa aktívne zúčastňovať na všetkých akciách zameraných na propagáciu a šírenie výsledkov Projektu.
10. Informovať Koordinátora o všetkých zmenách v dôsledku zmeny názvu / mena, sídla / adresy, štatutárneho zástupcu alebo akejkoľvek inej organizačnej zmeny, ktorá by mohla ovplyvniť realizáciu Projektu.

**Článok 5.**

**Financovanie**

1. Na účely realizácie Projektu bude zo strany EACEA v zmysle Zmluvy o poskytnutí dotácie a jej prípadných dodatkov, poukázaná na účet Koordinátora suma v celkovej výške 60 000,00 Eur (slovom šesťdesiat tisíc euro a nula eurocentov), ktorá tvorí celkový rozpočet strán tejto Dohody na naplnenie cieľov Projektu a jeho realizáciu.
2. Z uvedenej sumy si Koordinátor ponechá sumu vo výške 30.000,- Eur (slovom tridsať tisíc euro a nula eurocentov) a vo zvyšnej časti bude táto Koordinátorom rozdelená tak, že každému Partnerovi bude poukázaná suma vo výške 15.000,- Eur (slovom pätnásť tisíc euro a nula eurocentov), ktorá predstavuje určený maximálny rozpočet Partnera pre plnenie cieľov Projektu, a to spôsobom podľa čl. 6. tejto Dohody, na bankový účet špecifikovaný v čl. 7. bod 1. tejto Dohody.

Partnermi Slovenského olympijského a športového výboru v tomto projekte sú Národní muzeum a Český olympijský výbor.

1. Konečná výška finančného príspevku poskytnutého podľa tohto článku Dohody sa môže líšiť v závislosti od vyhodnotenia kvality výsledkov Projektu a to podľa finančných a zmluvných pravidiel stanovených EACEA v zmysle Zmluvy o poskytnutí dotácie a jej prípadných dodatkov.

**Článok 6.**

**Platby**

1. Koordinátor sa zaväzuje vykonávať platby súvisiace s predmetom tejto zmluvy Partnerovi podľa plnenia úloh a podľa nasledujúceho harmonogramu:
2. Predbežné financovanie: platbu vo výške 75 % rozpočtu určeného pre Partnera podľa článku 5.2 uhradí Koordinátor do 30 dní od podpísania tejto Dohody všetkými zmluvnými stranami.
3. Záverečná platba: Koordinátor prevedie príslušnú zostatkovú platbu (do výšky 25 % rozpočtu určeného pre partnera) do 30 dní po prijatí zostatkovej platby od EACEA a po riadnom a úplnom splnení povinností Partnera podľa Zmluvy o poskytnutí dotácie, jej prípadných dodatkov a tejto Dohody, ktoré podmieňujú poskytnutie platieb.

1. Všetky platby sa považujú za zálohové výdavky, pokiaľ EACEA výslovne schváli záverečnú správu, príslušný výkaz nákladov a kvalitu výsledkov Projektu.
2. Záverečná platba uvedená v článku 6.1 môže byť upravená tak, aby zohľadňovala príjmy vytvorené Projektom, a predstavuje platbu sumy potrebnej na vyrovnanie príjmov a výdavkov.
3. Partner preberá zodpovednosť za akékoľvek nezrovnalosti, ktoré môžu mať za následok zníženie dotácie alebo neuznanie oprávnenosti výdavkov z dôvodu nedostatočného plnenia povinností, za ktoré zodpovedá.

**Článok 7.**

**Bankový účet**

1. Platby sa budú vykonávať na nasledujúci účet Partnera:

**Článok 8.**

**Správy**

1. Partner poskytne Koordinátorovi riadne a včas všetky informácie, dokumenty a iné podklady, potrebné na vypracovanie príslušných správ v zmysle Zmluvy o poskytnutí dotácie a jej prípadných dodatkov a tejto Dohody, a v prípade potreby aj overené kópie všetkých potrebných podporných dokumentov vyplnených a podpísaných jeho štatutárnym zástupcom, prípadne inou na to riadne oprávnenou osobou.
2. Partner je povinný poskytnúť všetku súčinnosť pri príprave priebežnej správy, záverečnej správy alebo akýchkoľvek iných správ potrebných na plnenie projektu podľa Zmluvy o poskytnutí dotácie a jej prípadných dodatkov, ak o to bude požiadaný, a bezodkladne poskytne Koordinátorovi všetky súvisiace informácie a dokumenty.
3. Koordinátor a Partner uchovávajú záznamy o všetkých výdavkoch vynaložených v rámci Projektu a všetky doklady a súvisiace dokumenty po dobu 3 rokov a to na základe pravidiel stanovených v Zmluve o poskytnutí dotácie, jej prípadných dodatkoch a v tejto Dohode.

**Článok 9.**

**Monitorovanie a dohľad**

1. Partner bezodkladne poskytne Koordinátorovi všetky informácie, ktoré od neho môže Koordinátor požadovať v súvislosti s realizáciou Projektu podľa Zmluvy o poskytnutí dotácie, jej prípadných dodatkov a tejto Dohody, a to za účelom vykonávania dohľadu a monitoringu nad plnením povinnosti Partnera.
2. Partner poskytne Koordinátorovi akýkoľvek dokument, ktorý umožní skontrolovať, či sa riadne plní alebo sa plnil akýkoľvek dohodnutý pracovný program alebo povinnosti v rámci Projektu.

**Článok 10.**

**Mlčanlivosť a ochrana osobných údajov**

1. Koordinátor a Partner sa zaväzujú zachovávať mlčanlivosť o osobných údajoch a všetkých informáciách tejto zmluvy o poskytnutí dotácie a jej prípadných dodatkov, ktoré sú stranami Dohody klasifikované ako dôverné informácie alebo tvoria predmet obchodného tajomstva strany Dohody, a to počas celého trvania tejto Dohody a 5 (slovom päť rokov) po ukončení tejto Dohody alebo Zmluvy o poskytnutí dotácie a jej prípadných dodatkov, podľa toho, ktorá skutočnosť nastane neskôr.
2. V rámci predmetného Projektu budú spracovateľské činnosti vykonávané v súlade s ustanoveniami nariadenia Európskeho parlamentu a Rady EÚ č. 2018/1725 a platnou legislatívou o ochrane osobných údajov v krajine Koordinátora (konkrétne zákon č. 18/2018 Z. z. o ochrane osobných údajov) a podmienkami ochrany osobných údajov stanovenými v internej smernici Koordinátora dostupnej na <https://www.olympic.sk/podmienky-ochrany-osobnych-udajov-sukromia>.

**Článok 11.**

**Zodpovednosť za škodu**

1. Každá strana Dohody je povinná plniť ustanovenia Zmluvy o poskytnutí dotácie, jej prípadných dodatkov a tejto Dohody a realizovať Projekt s odbornou starostlivosťou a v dobrej viere.
2. V prípade porušenia ustanovení tejto Dohody, Zmluvy o poskytnutí dotácie, jej prípadných dodatkov, sa porušujúca strana zaväzuje nahradiť druhej strane v plnom rozsahu akúkoľvek škodu, ktorá jej takýmto konaním bude spôsobená.
3. Partner je súčasne povinný chrániť oprávnené záujmy EACEA, Koordinátora a ich zamestnancov, pred vznikom skutočností, ktoré by smerovali k podaniu žalôb na náhradu škody (alebo iných obdobných nárokov), ktoré utrpia tretie strany pri plnení cieľov Projektu, a to v dôsledku plnenia jeho povinností podľa tejto Dohody, Zmluvy o poskytnutí dotácie a jej prípadných dodatkov, pokiaľ tieto škody nie sú spôsobené hrubou alebo úmyselnou nedbanlivosťou EACEA, Koordinátora alebo ich zamestnancov.

**Článok 12.**

**Ukončenie Dohody**

1. Koordinátor môže písomne vypovedať túto Dohodu, ak si Partner nedostatočne plní alebo neplní akékoľvek povinnosti vyplývajúce zo Zmluvy o poskytnutí dotácie, jej prípadných dodatkov a / alebo z tejto Dohody, ibaže by bolo toto neplnenie povinností spôsobené vyššou mocou. Účinnosť výpovede nastáva dňom nasledujúcim po jej doručení Partnerovi.
2. V prípade výskytu okolností napĺňajúcich definíciu vyššej moci (napr. vojna, celoštátny štrajk, zemetrasenie, záplava, požiare, teroristický útok, vyhlásenie núdzového stavu, a pod.), je Partner povinný bezodkladne predložiť Koordinátorovi doklad preukazujúci existenciu okolností vyššej moci, s uvedením povahy, predpokladanej dĺžky trvania a účinkov týchto okolností. Zároveň je povinný prijať všetky potrebné opatrenia na obmedzenie škôd spôsobených vyššou mocou a urobiť všetko pre to, aby čo najskôr obnovil plnenie svojich povinností.
3. V prípade ukončenia tejto Dohody, Partner bezodkladne Koordinátorovi poskytne všetky relevantné dokumenty a informácie o akejkoľvek udalosti, ktoré by mohli mať vplyv na plnenie Zmluvy o poskytnutí dotácie, jej prípadných dodatkov a / alebo tejto Dohody.

**Článok 13.**

**Ustanovenie o súdnej príslušnosti**

1. Rozhodným právom pre túto Dohodu je slovenské právo.

**Článok 14.**

**Záverečné ustanovenia**

1. Táto Dohoda nadobúda platnosť dňom jej podpisu poslednou zo zúčastnených strán Dohody a účinnosť dňom zverejnenia v Registri zmlúv.
2. Zmeny a doplnky tejto Dohody sa môžu vykonať len písomným dodatkom k tejto Dohode podpísaným všetkými stranami Dohody.
3. V prípade, že akékoľvek ustanovenie Dohody je alebo sa stane neplatným, neúčinným a/alebo nevykonateľným, nie je tým dotknutá platnosť, účinnosť a/alebo vykonateľnosť ostatných ustanovení Dohody, pokiaľ to nevylučuje v zmysle príslušných právnych predpisov samotná povaha takého ustanovenia. Strany Dohody sa zaväzujú bez zbytočného odkladu po tom, ako zistia, že niektoré z ustanovení tejto Dohody je neplatné, neúčinné a/alebo nevykonateľné, nahradiť dotknuté ustanovenie ustanovením novým, ktorého obsah bude v čo najväčšej miere zodpovedať vôli strán Dohody v čase uzatvorenia tejto Dohody.
4. Táto Dohoda je vyhotovená v 3 exemplároch, koordinátor Dohody obdrží jeden exemplár a partner dva.
5. Strany Dohody vyhlasujú, že si Dohodu pozorne prečítali, jej obsahu porozumeli,  predstavuje ich skutočnú a slobodnú vôľu zbavenú akéhokoľvek omylu. Svoje prejavy vôle obsiahnuté v  Dohode jej strany považujú za určité a zrozumiteľné, vyjadrené nie v tiesni a nie za nápadne nevýhodných podmienok. Stranám Dohody nie je známa žiadna okolnosť, ktorá by spôsobovala neplatnosť niektorého z ustanovení Dohody. Strany Dohody na znak svojho súhlasu s obsahom tejto Dohody túto Dohodu podpísali.

V .............................. dňa .............................

**Koordinátor:**

.....................................................

**Slovenský olympijský a športový výbor**

zast. Anton Siekel, prezident

V .............................. dňa .............................

**Partner:**

.....................................................

**Národní muzeum**

zast. Mgr. Martin Sekera, Ph.D., statutární zástupce generálního ředitele